‫- סדרה תיעודית מקורית של NETFLIX -‬
‫לפני 50 שנה בלבד,‬
‫הגענו סוף־סוף אל הירח.‬
‫לראשונה, הבטנו מבחוץ על כוכב הלכת שלנו.‬
‫מאז, האוכלוסייה האנושית‬ ‫הכפילה את עצמה ולמעלה מכך.‬
‫סדרה זו תהלל את פלאי הטבע הנותרים,‬
‫ותחשוף את אלה שעלינו לשמר‬
‫על מנת להבטיח את שגשוג האנושות והטבע.‬
‫יערות.‬
‫למעלה ממחצית עצי העולם, ירוקי־עד ונשירים,‬
‫ניצבים בכינוסים העצומים הללו.‬
‫עבור רבים מאיתנו,‬ ‫הם מקומות מסתוריים ואפלים.‬
‫הם המפתח לאקלים שלנו,‬ ‫וביתם של אינספור מינים ייחודיים.‬
‫בעבר הרסנו אותם ללא היסוס.‬
‫ובכל זאת, ליערות יש יכולת התאוששות מדהימה.‬
‫- יערות -‬
‫זהו קצהו הדרומי של הטייגה,‬
‫היער שחולש על הצפון הרחוק.‬
‫הוא מתפרש מזרחה‬ ‫על פני אלפי קילומטרים לרוחבה של רוסיה,‬
‫וכעת, באמצע החורף, הוא דומם ברובו,‬
‫נראה נטוש מבעלי חיים מכל סוג.‬
‫אבל זהו ביתה של חיה נדירה כל כך,‬ ‫עד כי היא כמעט אגדית.‬
‫טיגריס סיבירי.‬
‫ישנם פחות מ־600 ‬‫פרטים‬‫.‬
‫אלה התמונות הקרובות ביותר שלהם‬ ‫שאי‬‫ ‬‫פעם צולמו בטבע.‬
‫טיגריס סיבירי זכר מפטרל‬ ‫בטריטוריה של כמעט 2,000 קילומטר מרובע,‬
‫והוא חייב לעשות זאת כדי למצוא טרף שיספיק‬
‫כדי להשאיר אותו בחיים במהלך החורף הארוך.‬
‫זוהי אדמה דלה, בה נדיר מזון מכל סוג.‬
‫אצטרובל.‬
‫צנוברים מספקים אנרגיה חיונית‬ ‫במהלך חודשי החורף.‬
‫חזירי בר תלויים בצנוברים הללו.‬
‫הם חייבים לתפוס אותם ולהסתלק,‬
‫שכן הם עצמם מזונו של הטיגריס.‬
‫משחק המחבואים הזה‬ ‫מתקיים על פני שטחי יער נרחבים,‬
‫בשעה שכל בעלי החיים‬ ‫תרים אחר מקבצי האורנים המחיים.‬
‫ציד בלתי חוקי‬ ‫הביא את הטיגריס הסיבירי לסף הכחדה.‬
‫אבל מאז שנות ה־80, כמותם גדלה לאטה.‬
‫הצצות נדירות אלה חושפות‬
‫כי עתידם עודו תלוי‬ ‫בקיומם של שטחי יער נרחבים בהם יוכלו לצוד.‬
‫הטייגה משתרע מרוסיה במזרח,‬
‫דרך אירופה, עד לצפון אמריקה.‬
‫הוא מכיל 750 מיליארד עצים,‬
‫ואוגר מעל 40 אחוז מהפחמן בעולם,‬
‫מה שהופך אותו למרכיב חיוני‬ ‫במאבק נגד שינוי האקלים.‬
‫במהלך החורף,‬ ‫הימים כה קצרים והטמפרטורות כה נמוכות,‬
‫עד כי הצמיחה משותקת.‬
‫בצפון הרחוק הזה,‬ ‫היער יכול לכלכל מעט מאוד בעלי‬‫ ‬‫חיים‬
‫לעומת יערות הגשם הטרופיים.‬
‫רבים תלויים בתוספת המזון שנמצאת בנהרותיו.‬
‫ב‬‫אלסקה המערבית, הן באבי‬‫ב ו‬‫כעת‬‫ גם‬‫ בסתיו,‬
‫דגי סלמון שעזבו את האוקיינוס‬
‫שוחים במעלה נהרות‬ ‫כדי להגיע למקום בו נולדו.‬
‫מסעם מהים אל היער‬
‫הנו המעבר הגדול ביותר‬ ‫של חומרי המזון מסביבת מחייה אחת לאחרת‬
‫על פני כדור הארץ.‬
‫הדגים הם מזון עונתי חיוני‬
‫עבור כל הטורפים החיים ביער הזה.‬
‫עיטמים לבני־ראש חיים כאן במשך כל השנה‬ ‫ומקננים בקרבת הנהר.‬
‫עיטמים צעירים, ראשם טרם הלבין,‬
‫מבלים את שנותיהם הראשונות‬ ‫בחיפוש אחר מזון ביער.‬
‫אבל, בדומה לנקבה בת הארבע הזו,‬
‫כעת הם גדולים מספיק‬ ‫על מנת לתבוע את מקומם על גדת הנהר.‬
‫בתחילה היא מצליחה להשיג‬ ‫רק שאריות שהותירו אחרים.‬
‫וגם עבור אלה היא צריכה להילחם.‬
‫היא תאלץ לחפש במקום אחר.‬
‫הטייגה אולי רחב ידיים,‬
‫אבל המקומות בהם משריצים דגי הסלמון,‬ ‫מוכרים לכל הטורפים.‬
‫כשהנהרות מתחילים לקפוא,‬ ‫התחרות נעשית קשה אף יותר.‬
‫התמזל מזלה של העיטמית הצעירה הזו,‬ ‫אבל מבחינים בהצלחתה מיד.‬
‫יש לה יתרון אחד.‬
‫נקבות, גם בצעירותן, גדולות יותר מהזכרים.‬
‫וכאן, הגודל חשוב.‬
‫עם התקדמות החורף,‬
‫צעירים ומבוגרים נאלצים להתמודד עם האתגר‬
‫שמציב הקור המקפיא.‬
‫אם היא תצליח לשרוד, היא תרוויח את מקומה‬
‫באחד מהיערות הגדולים והאכזריים ביותר‬ ‫על פני כדור הארץ.‬
‫במרחק מה דרומה,‬ ‫ניצבים האחרונים שביערות הסקוויה הענקית.‬
‫לפני זמן לא רב,‬
‫עצים עצומים אלה‬ ‫צמחו לכל אורך אזור הפסיפיק נורת' וסט.‬
‫כעת, נותרו רק חמישה אחוזים מתוכם.‬
‫כאן, התנאים קשים פחות.‬
‫רוחות מביאות עמן אוויר חם ולח‬ ‫מהאוקיינוס השקט,‬
‫כך שהעצים יכולים לצמוח לאורך השנה כולה.‬
‫בצמחיה שעל קרקע היער הלחה,‬
‫חבוי עולם תחתון בעל אוכלוסיה עשירה.‬
‫טריטון גס־עור זכר.‬
‫מדי אביב, דחף מסתורי מביא אותו‬
‫לשוב אל השלולית בה הוא בקע כראשן.‬
‫והוא צריך להגיע לשם במהירות.‬
‫כי יש רבים כמותו...‬
‫שחושבים על אותו הדבר בדיוק.‬
‫כולם מחפשים נקבה,‬
‫אבל לא קל לצעוד‬ ‫לאורך מאות מטרים של יער ‬‫בתולי‬‫.‬
‫התחרות קשה.‬
‫והנקבה להוטה להתחיל.‬
‫לאחר שמצא בת־זוג, הוא נאחז,‬
‫כי יתכן שיעברו מספר שעות‬ ‫עד שהיא תטיל את כל ביציה.‬
‫זכרים אחרים משתוקקים להזיז אותו,‬ ‫אם הם יכולים.‬
‫התחרות כה סוערת‬
‫עד כי הנקבות שבמרכז הכדורים המתפתלים הללו,‬
‫כבר קרה שטבעו מחוסר באוויר.‬
‫אבל בן הזוג הראשון שלה שומר על אחיזתו.‬
‫בעוד כמה שבועות, הראשנים שלהם יבקעו.‬
‫ובדיוק בזמן,‬ ‫שכן היער עומד להשתנות קיצונית.‬
‫עד סוף הקיץ,‬ ‫השמש צולה את היערות בעוצמה כה רבה,‬
‫עד כי הם יבשים כזרדים.‬
‫רוחות עזות מניעות את הלהבות,‬
‫והטמפרטורות עולות ל־700 מעלות צלזיוס.‬
‫התוצאה נראית כהרס מוחלט.‬
‫הרוח, שממרקת את קרקעית היער‬ ‫שנחשפה לא מכבר,‬
‫דוחפת מעלה תימרות אבק מעושנות.‬
‫נראה שהקרקע נטולת חיים.‬
‫אבל היער רחוק ממוות.‬
‫תוך חודשים ספורים בלבד,‬
‫פרחים ונבטי עצים יעלו מן האדמה.‬
‫רבים מהם, למעשה,‬ ‫לא היו צומחים אלמלא זכו בטבילת האש.‬
‫אור זורם מטה‬ ‫דרך חופת היער שנפתחה זה לא כבר,‬
‫ומספק את האנרגיה עבור פרץ גדילה חדש.‬
‫עצי הסקוויה העתיקים והמבוססים יותר שרדו,‬
‫מוגנים על־ידי‬ ‫קליפותיהם העבות והחסינות לאש.‬
‫כושר העמידה הטבעי הזה‬
‫חיוני עבור בריאותם המתמשכת של היערות הללו.‬
‫אך רוב היערות‬ ‫לא מסוגלים להתאושש בכוחות עצמם.‬
‫רבים מהם נעזרים בבעלי־חיים על מנת להתאושש.‬
‫העצים ודייריהם מצויים בתלות גומלין.‬
‫והתלות הזו לא ניכרת בשום מקום‬
‫יותר מאשר בהרי גהט המערביים של הודו.‬
‫סביבת המחיה הזו, בעלת החשיבות הגלובלית,‬
‫מכילה שליש מכל מיני בעלי החיים בהודו.‬
‫מקוק מזוקן.‬
‫הם ניזונים מן הפירות של מיני עצים רבים,‬
‫ובכך, הם מפיצים את הזרעים,‬
‫שייצאו ללא פגע עם הגללים שלהם.‬
‫אבל לא הרבה קופים נודדים הרחק.‬
‫כדי להפיץ את זרעיהם למרחק רב,‬
‫הצמחים ‬‫זקוקים לאמצעי תחבורה אחר.‬
‫כנפיים.‬
‫מוטת הכנפיים של הקלאו הבכיר‬ ‫היא כמעט שני מטרים,‬
‫והן מאפשרות לציפורים לנדוד למרחקים ארוכים‬
‫בחיפוש אחר מזון.‬
‫קלאויים ניזונים מפירותיהם‬ ‫של כ־40 מיני עצים שונים,‬
‫ומשנעים את הזרעים‬ ‫הבלתי ניתנים לעיכול שהם מכילים‬
‫על פני כל הרי גהט המערביים.‬
‫לפיכך, משיכת תשומת לבם של הקלאויים‬ ‫מועילה לעצים.‬
‫התאנים עצמן אמנם טעימות,‬
‫אך הן לא מזינות במיוחד,‬
‫כך שעל הקלאויים לאכול כמויות גדולות שלהם.‬
‫זה עשוי להיות מעייף.‬
‫אבל זו לא תחרות חופשית.‬
‫עץ תאנה נושא־פרי אחד‬ ‫מושך כמות גדולה של קלאויים.‬
‫התחרות ביניהם עזה.‬
‫הדו־קרב האווירי הזה בין זכרים‬ ‫מעולם לא צולם עד כה,‬
‫ומטרתו לא ממש מובנת.‬
‫יתכן שהציפורים פשוט מתקוטטות על מזון,‬
‫אך נראה שמדובר ביותר מכך.‬
‫המנצח יכול להפגין את כוחו וכישוריו‬
‫לנקבות שמבקרות.‬
‫נראה שהזכרים בהחלט להוטים להתחנף.‬
‫מציאת הזיווג הטוב ביותר‬ ‫חשובה במיוחד עבור הקלאו‬
‫כיוון שלאחר שמבוסס קשר בין זכר ונקבה,‬
‫הוא נמשך כל חייהם.‬
‫היער אף הוא מפיק תועלת מהתקוטטויות אלה‬
‫שכן גם קלאו שהובס‬
‫יפיץ זרעים על פני אזורים נרחבים‬ ‫כשיחפש אחר ארוחתו הבאה.‬
‫מערכת היחסים בין העצים ובעלי‬‫ ‬‫החיים ביער‬
‫אינה תמיד כה הרמונית.‬
‫זהו היער הגדול ביותר באפריקה, המיומבו,‬
‫שנקרא על שם אחד מהעצים הנפוצים ביותר בו.‬
‫הוא מתפרש על פני למעלה מ־1,600 קילומטרים,‬
‫מאנגולה במערב למוזמביק במזרח.‬
‫בשיאה של העונה היבשה,‬
‫המיומבו מושך אליו בעלי חיים‬ ‫מכל רחבי חלקה הדרומי של אפריקה.‬
‫פילים מעדיפים דשא אם הוא בהישג יד.‬ ‫הוא מזין ביותר.‬
‫בהיעדרו,‬
‫הם ניזונים מהעלים והענפים‬ ‫הנפוצים בשפע במיומבו.‬
‫אבל הם לא הרעבים היחידים כאן.‬
‫תולעי המופאני הללו‬
‫הן כמובן לא תולעים, אלא זחלים.‬
‫הם בוקעים בו־זמנית בכמויות עצומות.‬
‫ובדיוק כשהיער מנץ עלים חדשים,‬
‫הם מתחילים במתקפתם.‬
‫הם אוכלים ברעבתנות כה גדולה,‬
‫עד כי בתוך שישה שבועות הם גדלים פי 40.‬
‫עד שיסיימו את התפתחותם,‬ ‫צבא מיליון החיילים הזה‬
‫יפשיט את היער כולו מעלוותו.‬
‫אבל המיומבו מתאושש.‬
‫כשהזחלים כבר לא שם,‬
‫העצים מפיקים צמיחת עלים שנייה.‬
‫המשתה הטרי הזה מושך פילים.‬
‫הם פחות בררנים מהזחלים.‬
‫הם מוכנים לאכול את כל חלקי העץ.‬
‫ביכולתו של פיל רעב‬ ‫לאכול 200 קילו‬‫גרם‬‫ של צמחייה ביום.‬
‫עם זאת, אפילו להרס הזה יש יתרונות.‬
‫הוא מעצב את היער באופן‬
‫שמסייע לאחד מבעלי‬‫ ‬‫החיים‬ ‫בסכנת ההכחדה החמורה ביותר באפריקה.‬
‫זאבים טלואים.‬
‫הם נראים‬‫ בערבות‬‫ לע‬‫י‬‫תים התכופות ביותר‬ ‫ובקלות הרבה ביותר‬‫.‬
‫אבל למעשה, היערות הפתוחים הללו‬ ‫הם סביבת המחיה המועדפת עליהם.‬
‫הפילים הניזונים מהעצים פותחים את היער,‬
‫מה שמושך את בעלי החיים אותם צדים הזאבים.‬
‫עבור הזאבים,‬ ‫יער המיומבו הוא אדמת הציד המושלמת.‬
‫וזה גם מקום מצוין לגידול גורים.‬
‫הגורים מברכים לשלום‬ ‫את הבוגרים השבים מן הציד‬
‫בהתרגשות רבה.‬
‫מזון.‬
‫את שלושת חודשי חייהם הראשונים,‬ ‫מבלים הגורים מתחת לאדמה.‬
‫כעת, הם בטוחים בעצמם מספיק‬
‫על מנת להישאר חשופים חלק גדול מהזמן.‬
‫ואז, כמו כל הכלבלבים, הם מכייפים.‬
‫המשחק חשוב עבור הצעירים,‬
‫שכן בכך הם מבססים את הקשרים החברתיים‬
‫להם יזדקקו כשיתחילו לצוד יחד כצוות.‬
‫מאז ומתמיד,‬ ‫היה המיומבו חשוב עבור זאבים טלואים‬
‫הן כמקום למציאת ציד והן כמקלט.‬
‫הוא מעולם לא היה חיוני יותר מעכשיו‬
‫עבור הישרדותו של מין זה,‬ ‫העומד בפני סכנת הכחדה.‬
‫אך הם ישרדו רק אם יהיו כאן יצורים אחרים‬
‫שייצרו את סביבת המחיה לה הם זקוקים.‬
‫במדגסקר ישנו יער‬
‫בו שולט, באופן ייחודי,‬ ‫אחד העצים המוזרים ביותר.‬
‫עצי הבאובב.‬
‫האי מבודד למעלה מ־80 מיליון שנים.‬
‫במהלך פרק הזמן העצום הזה,‬ ‫בעלי החיים והצמחים בו‬
‫התפתחו לכדי צורות שונות למדי‬ ‫מבכל מקום אחר.‬
‫זה הופך אותו לאחד היערות יקרי־הערך ביותר‬ ‫על פני כדור הארץ.‬
‫זהו לא קוף, אלא קרוב־רחוק שלו, למור,‬
‫וישנם לפחות 40 מיני למורים,‬
‫כולם ייחודיים למדגסקר, וכולם בסכנת הכחדה.‬
‫הלמורים חיוניים עבור היער.‬
‫בלעדיהם, מיני עצים מסוימים לא יוכלו לשרוד.‬
‫ליער אף יש צייד למורים מומחה משלו.‬
‫הוא הטורף הראשי של מדגסקר,‬
‫ונוכחותו היא סיבה לבהלה.‬
‫הם גדלים עד לאורך של מטר וחצי,‬
‫ונדיר מאוד לראות אותם בטבע.‬
‫זוהי פוסה.‬
‫במשך רוב השנה, הפוסות מתבודדות,‬
‫אבל בעונת הרבייה,‬ ‫הן מתגודדות באופן הייחודי להן.‬
‫כל נקבה בוגרת תופסת לה מקום‬ ‫על עץ זיווג מיוחד.‬
‫בערך ששה פוסות זכרים התאספו ביער, מתחתיו,‬
‫אבל היא בבירור עסוקה.‬
‫אז אחד מהזכרים משאיר את ריחו.‬
‫כרטיס ביקור, רק כדי להראות שהוא קפץ.‬
‫הוא פשוט ייאלץ להמתין ולראות‬ ‫אם היא תשים לב.‬
‫הפגישה הנוכחית שלה עשויה להימשך כל הלילה.‬
‫בעת שדעתם של הטורפים הראשים בו מוסחת,‬
‫שאר חיות היער יכולות לנהל‬ ‫את עיסוקיהן הליליים הרגילים ללא הפרעה.‬
‫אלו כנימות עלים לא בוגרות,‬ ‫מין שנמצא רק כאן במדגסקר.‬
‫איש אינו יודע מדוע צורתן כה יוצאת דופן.‬
‫הן ניזונות מלשד עצים,‬
‫סופגות את החלק לו הן זקוקות‬ ‫ומפרישות את היתר בצורת נוזל מתוק‬
‫הידוע לעתים בשמו, המחמיא אולי, טל דבש.‬
‫טל הדבש בתורו מספק מזון‬ ‫למין מסוים של למור קטן.‬
‫אורכו של הלמור העכברי האפור‬ ‫הוא רק 15 סנטימטרים,‬
‫אחד מהפרימטים הקטנים ביותר בעולם.‬
‫הוא פעיל מאוד, וזקוק למזון עשיר באנרגיה.‬
‫אמנם טיפות הסוכר בבירור טעימות,‬
‫אך הן לא מזינות במיוחד.‬
‫אז היא לא ת‬‫אפשר ‬‫לאף טיפה להתבזבז.‬
‫זכרי הפוסה על הקרקע, עדיין ממתינים לתורם.‬
‫אז לאחר שאכלה ככל יכולתה,‬
‫היא נסוגה אל גומ‬‫ח‬‫ת הקן המוגנת שלה‬
‫כדי לישון במהלך שעות היום.‬
‫נראה שהמצב לא משביע רצון במיוחד על הקרקע‬
‫סביב עץ הזיווג של הפוסות.‬
‫הזוג‬‫ ‬‫למעלה בבירור עדיין עסוק.‬
‫הוא ייאלץ למצוא עץ זיווג אחר‬ ‫או להתאזר בסבלנות רבה.‬
‫אך ייתכן שהוא ייכשל לגמרי.‬
‫שליש מהפוסות של מדגסקר‬ ‫נעלמו ב־20 השנים האחרונות,‬
‫כתוצאה מההשמדה המתמשכת של יערותיהם,‬ ‫שביצעו בני‬‫ ‬‫אדם.‬
‫מאז שתמונות אלה צולמו,‬
‫היער הזה, והחיים הייחודיים שבו,‬
‫נעלמו לחלוטין.‬
‫נותרו רק שלושה אחוזים‬ ‫מהיערות היבשים במדגסקר.‬
‫מסביב לעולם, השמדנו‬
‫מעל מחצית מהיערות‬ ‫שלבלבו בעבר על כדור הארץ.‬
‫לא זו בלבד‬ ‫שאנחנו מאבדים בעלי חיים שחיו בהם בעבר,‬
‫אנחנו גם משנים את האקלים‬ ‫של כדור הארץ כולו.‬
‫אבל היערות של כוכב‬‫ ‬‫הלכת שלנו,‬ ‫בהינתן ההזדמנות,‬
‫מתאוששים באופן כמעט לא יאומן.‬
‫יתכן שההוכחה הטובה ביותר ליכולתם להתאושש‬
‫נמצאת באתר של אחד‬ ‫האסונות הכבדים ביותר שלנו.‬
‫צ'רנוביל.‬
‫בשנת 1986, התפוצץ אחד מארבעת הכורים‬ ‫בתחנת הכוח הגרעינית בצ'רנוביל.‬
‫זה הפך את החזון האוטופי הזה לעיר רפאים.‬
‫מעל 100,000 בני־אדם פונו מידית,‬
‫ולעולם לא שבו.‬
‫אזור הנשורת הגרעינית‬ ‫הוכרז כבלתי ניתן למחיה‬
‫למשך 20,000 השנים הבאות.‬
‫עם זאת, ולמרות הקרינה,‬ ‫חלה התאוששות מדהימה.‬
‫תוך עשור אחד בלבד,‬
‫צמחיה החלה לנבוט בעיר שנחרבה.‬
‫בשעה שהיער הקים עצמו מחדש,‬ ‫החלו להופיע בעלי־חיים.‬
‫בתחילה סברו שאלו אורחים נדירים,‬
‫אך מהר מאוד התברר שאת העיר‬‫ השוממה‬
‫מאכלסת קהילת בר מבוססת ומשגשגת.‬
‫תוך 20 שנה בלבד,‬ ‫תועדו מדעית אוכלוסיות בעלי‬‫ ‬‫חיים‬
‫הדומות לאלה הנמצאות באזורי הבר של אירופה.‬
‫כעת, איילי כרמל הנודדים בין הפר‬‫וו‬‫רים,‬ ‫הם מראה נפוץ.‬
‫עדרים של סוסי פז'בלסקי,‬ ‫הנתונים בסכנת הכחדה,‬
‫משוטטים כעת בחופשיות בעיר הסואנת־לשעבר.‬
‫ואולי המפתיע מכל:‬
‫הטורף הראשי של היערות הללו חזר.‬
‫זאבים.‬
‫ציידים שכמותם ישובו רק‬
‫אם טרפם והיער הסובב אותם משגשגים אף הם.‬
‫כעת, מחקרים הראו‬
‫כי בתוך האזור הסגור‬ ‫ישנם פי שבעה יותר זאבים מאשר מחוצה לו.‬
‫אף בן‬‫ ‬‫אנוש ללא מעטה מגן‬
‫יוכל להישאר כאן לפרק זמן ממושך‬ ‫ללא סכנת חיים.‬
‫אבל בגירושה אותנו,‬
‫הקרינה יצרה מרחב אליו שבו חיות וצמחי הבר.‬
‫האכלוס הדרמטי של צ'רנוביל‬ ‫במהלך 30 שנים בלבד,‬
‫הוא הוכחה‬ ‫ליכולת ההתאוששות המהירה של יערות.‬
‫אם נחליט להעניק ליערות זמן ומקום,‬
‫הם יוכלו לכסות שוב את כדור הארץ‬
‫ברבות מהקהילות העשירות והמגוונות‬ ‫של בעלי‬‫ ‬‫חיים וצמחים,‬
‫אותן גזלנו ממנו בתקופה האחרונה.‬
‫עתיד שיכלול יערות רבים יותר‬ ‫הוא המפתח להישרדותו של כדור הארץ שלנו.‬
‫אנא פנו ל־ourplanet.com‬
‫כדי לגלות מה עלינו לעשות כעת‬ ‫על מנת לשקם את היערות שלנו.‬
‫תרגום כתוביות: אדוה לנציאנו‬